Oficiālais Vēstnesis L 219 , 07/08/1998 Lpp. 0024 - 0025



Padomes lēmums (1998. gada 13. jūlijs) par Starptautiska nolīguma saskaņota protokola veidā noslēgšanu starp Eiropas Kopienu un Amerikas Savienotajām Valstīm par humānisma normām medībās ar lamatām (98/487/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 113. un 100.a pantu saistībā ar 228. panta 2. punkta pirmo teikumu un 3. punkta pirmo daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Padomes 1996. gada jūnija Lēmumu, kas dod norādījumus sarunām un pilnvaro Komisiju apspriest nolīgumu par humānām normām medībās ar lamatām ar Kanādu, Krievijas Federāciju un Amerikas Savienotajām valstīm, un jebkuru citu ieinteresētu valsti, ņemot vērā Padomes 1997. gada 22. jūlija Lēmumu, kas apstiprina Eiropas Kopienas, Kanādas un Krievijas Federācijas Nolīgumu par starptautiskām humānām normām medībās ar lamatām un aicina Komisiju pastiprināt centienus panākt nolīgumu ar Amerikas Savienotajām Valstīm, kas būtu līdzvērtīgs Nolīgumam ar Kanādu un Krievijas Federāciju, tā kā Regula (EEK) Nr. 3254/91 [3], jo īpaši 3. panta 1. punkta otrais ievilkums, attiecas uz starptautiski saskaņotām humānām normām medībās ar lamatām, kuras jāievēro medību paņēmienos, ko izmanto trešās valstīs, kur nav aizliegtas kāju lamatas, lai šīs valstis varētu eksportēt uz Kopienu noteiktu sugu dzīvnieku kažokādas un pārstrādes produktus; tā kā Nolīguma galvenais mērķis ir noteikt saskaņotus tehniskos standartus, kas nodrošina pietiekamu labklājības aizsardzības līmeni noķertajiem zvēriem un regulē lamatu ražošanu un lietošanu, un veicina tirdzniecību starp Pusēm ar lamatām, kažokādām un produktiem, kas izgatavoti no to sugu dzīvniekiem, uz kurām attiecas Nolīgums; tā kā Nolīguma ieviešana prasa izveidot lamatu atbilstības noteiktajiem standartiem testēšanas un sertificēšanas un nesertificētu lamatu nomaiņas grafiku; tā kā Nolīgums saskaņota protokola veidā, kas pievienots šim lēmumam, ir saskaņā ar iepriekš minētajiem norādījumiem sarunām; tā kā tas atbilst jēdzienam "starptautiski saskaņotas humānas normas medībās ar lamatām", uz kuru norādīts Regulas (EEK) Nr. 3254/91 3. panta 1. punkta otrajā ievilkumā; tā kā Starptautiskais nolīgums saskaņota protokola veidā starp Eiropas Kopienu un Amerikas Savienotajām Valstīm par humānām normām medībās ar lamatām ir jāapstiprina, IR PIEŅĒMUSI ŠĀDU LĒMUMU. 1. pants Ar šo tiek apstiprināts Starptautiskais nolīgums saskaņota protokola veidā starp Eiropas Kopienu un Amerikas Savienotajām Valstīm par humānām normām medībās ar lamatām. Nolīguma teksts ir pievienots šim lēmumam. 2. pants Padomes priekšsēdētājs ziņo Amerikas Savienotajām Valstīm par noslēgšanas dokumentu [4]. Briselē, 1998. gada 13. jūlijā Padomes vārdā — priekšsēdētājs W. Schüssel [1] OV C 32, 30.1.1998., 8. lpp. [2] OV C 210, 6.7.1998. [3] Padomes 1991. gada 4. novembra Regula (EEK) Nr. 3254/91, kas aizliedz Kopienā lietot kāju lamatas un ievest Kopienā atsevišķu sugu savvaļas dzīvnieku kažokādas un pārstrādes produktus no valstīm, kurās tos ķer ar kāju lamatām vai medību paņēmieniem, kas neatbilst starptautiskajām humānajām normām medībās ar lamatām (OV L 308, 9.11.1991., 1. lpp.). [4] Nolīguma spēkā stāšanās datumu Padomes ģenerālsekretariāts publicēs Eiropas Kopienu Oficiālajā Vēstnesī. --------------------------------------------------